Twee seuns wees gelaat ná grusame aanvalTwee seuns, onderskeidelik sewe en 13 jaar oud, is wees gelaat nadat hul ouers in Pabalello in die Noord-Kaap vermoor is. “Die polisie ondersoek ŉ saak van moord,” het lt. Donald Mdhluli, woordvoerder van die polisie in die Noord-Kaap, gesê. “Die polisie is Maandag na ŉ toneel ontbied waar die liggaam van ŉ 50-jarige man en die liggaam van ŉ 42-jarige vrou aangetref is.” Die man is met ŉ draad opgehang en die vrou het twee steekwonde aan haar lyf gehad. “Die bed langs die twee liggame was vol bloed,” het Mdhluli bygevoeg. Die ma van die twee seuns is glo ook verwurg. Sy is in ŉ donskombers toegedraai. “Die polisie sal met ŉ forensiese ondersoek bepaal wat gebeur het.” Die egpaar se name is, weens die sensitiwiteit van die ondersoek, nog nie bekend gemaak nie. Niemand is nog in verband met die voorval in hegtenis geneem nie en die ondersoek duur voort. Die seuns is in ŉ plek van veilige bewaring geplaas.